“กบน.” ตรึงราคาดีเซล 35 บ. ต่อเนื่อง หวังลดค่าใช้จ่ายประชาชน
“กบน.” มีมติคงราคาน้ำมันดีเซลไว้ที่ลิตรละ 34.94 บาท เป็นสัปดาห์ที่ 8 ช่วยลดค่าใช้จ่ายให้ประชาชน แม้ราคาน้ำมันดีเซลตลาดโลกสัปดาห์ที่ผ่านมาปรับตัวเพิ่มขึ้น
“กบน.” มีมติคงราคาน้ำมันดีเซลไว้ที่ลิตรละ 34.94 บาท เป็นสัปดาห์ที่ 8 ช่วยลดค่าใช้จ่ายให้ประชาชน แม้ราคาน้ำมันดีเซลตลาดโลกสัปดาห์ที่ผ่านมาปรับตัวเพิ่มขึ้น
8 ส.ค. 2565

นายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง เปิดเผยว่า ที่ประชุมคณะกรรมการบริหารกองทุนน้ำมันเชื้อเพลิง (กบน.) ได้พิจารณาทบทวนราคาขายปลีกน้ำมันดีเซลประจำสัปดาห์ โดยมีมติให้คงราคาน้ำมันดีเซลไว้ที่ลิตรละ 34.94 บาท โดยเป็นการตรึงราคาต่อเนื่องเป็นสัปดาห์ที่ 8 ทั้งนี้เพื่อมีส่วนช่วยลดค่าใช้จ่ายให้ประชาชน ถึงแม้ว่าราคาน้ำมันดีเซลตลาดโลกในสัปดาห์ที่ผ่านมาปรับตัวเพิ่มขึ้นก็ตาม
โดยสถานการณ์ในช่วงสัปดาห์ที่ผ่านมาราคาน้ำมันดีเซล (GAS OIL) ลดลง 10.52 เหรียญสหรัฐต่อบาร์เรล โดยเมื่อวันที่ 29 ก.ค.65 ราคาน้ำมันดีเซลอยู่ที่ 134.86 เหรียญสหรัฐต่อบาร์เรล และลดลงเป็น 124.34 เหรียญสหรัฐฯต่อบาร์เรล เมื่อวันที่ 5 ส.ค.65 ด้วยปัจจัยหลัก ๆ คือ ราคาน้ำมันดิบปรับตัวลดลงจากคาดการณ์ความต้องการใช้น้ำมันที่ลดลง ซึ่งเป็นผลมาจากความกังวลต่อภาวะเศรษฐกิจถดถอยที่มีโอกาสจะเกิดขึ้นในช่วงปลายปีนี้ โดยเฉพาะในสหรัฐฯ และในทวีปยุโรป
รวมถึงภาวะหนี้สินของประเทศตลาดเกิดใหม่ต่างๆ และการควบคุมการแพร่ระบาดของโควิด-19 ในประเทศจีน ซึ่งเป็นประเทศที่มีการนำเข้าน้ำมันมากที่สุดในโลก รวมทั้งสำนักงานสารสนเทศด้านการพลังงานของสหรัฐฯ (EIA) รายงานปริมาณน้ำมันดิบคงคลังสหรัฐฯ ปรับเพิ่มขึ้นมากกว่าที่นักวิเคราะห์คาดการณ์ เนื่องจากความต้องการใช้น้ำมันที่ชะลอตัวลง
ทั้งนี้ ในด้านราคาน้ำมันดีเซล มติคณะรัฐมนตรีเมื่อวันที่ 21 มิ.ย.65 ได้วางมาตรการลดค่าครองชีพให้กับประชาชน โดยมีมาตรการอุดหนุนราคาน้ำมันดีเซล 50% ในส่วนที่ราคาขายสูงกว่า 35 บาทต่อลิตรเป็นเวลา 3 เดือน (ก.ค.-ก.ย.65) สำหรับประมาณการฐานะกองทุนน้ำมันเชื้อเพลิงปัจจุบัน วันที่ 7 ส.ค.65 ติดลบ 117,229 ล้านบาท โดยแบ่งเป็นบัญชีน้ำมันติดลบ 76,784 ล้านบาท และบัญชีก๊าซ LPG ติดลบ 40,445 ล้านบาท